“ทรัมป์” จ่อโยกงบกลาโหม 3.6 พันล้านดอลฯ สร้างกำแพงกั้นชายแดนสหรัฐฯ-เม็กซิโก
"ทรัมป์" จ่อโยกงบกลาโหม 3.6 พันล้านดอลฯ สร้างกำแพงกั้นชายแดนสหรัฐฯ-เม็กซิโก
4 ก.ย. 2562

สื่อสหรัฐอเมริการายงานโดยอ้างอิงแหล่งข่าวใกล้ชิดรัฐบาลว่า คณะทำงานของประธานาธิบดีโดนัลด์ ทรัมป์ แห่งสหรัฐฯ เตรียมโยกย้ายงบประมาณ 3.6 พันล้านดอลลาร์จากกระทรวงกลาโหม เพื่อนำไปใช้ในการก่อสร้างกำแพงกั้นชายแดนสหรัฐ-เม็กซิโก
ขณะที่หนังสือพิมพ์เดอะฮิลล์รายงานว่า นายมาร์ก เอสเปอร์ รัฐมนตรีกลาโหมสหรัฐ ได้แจ้งให้บรรดาแกนนำส.ส.และส.ว.ในสภาคองเกรส ซึ่งรวมถึง นางแนนซี เพโลซี ประธานสภาผู้แทนราษฎร และ นายชัค ชูเมอร์ ผู้นำเสียงข้างน้อยในวุฒิสภาสหรัฐ ทราบในวันอังคารว่า รัฐบาลได้ตัดสินใจที่จะโยกย้ายงบประมาณจากโครงการก่อสร้างทางการทหารไปยังโครงการด้านชายแดนแทน
ด้านเว็บไซต์โพลิติโครายงานว่า งบประมาณราวครึ่งหนึ่งจะมาจากโครงการก่อสร้างทางการทหารนอกสหรัฐ และอีกครึ่งหนึ่งมาจากโครงการภายในประเทศของเพนตากอน
โดยนายชูเมอร์ได้แสดงความเห็นต่อเรื่องดังกล่าวว่า “ประธานาธิบดีกำลังพยายามที่จะช่วงชิงอำนาจของสภาคองเกรสในเรื่องการจัดสรรงบประมาณ และแย่งชิงงบประมาณที่สำคัญไปจากกองทัพของเรา การขโมยงบประมาณซึ่งสำคัญอย่างมากจากกระทรวงกลาโหมถือเป็นการดูหมิ่นข้าราชการทหารของเรา และสภาคองเกรสขอคัดค้านการนำงบประมาณใดๆ ก็ตามไปใช้ในการก่อสร้างกำแพงใหม่”
ขณะเดียวกัน สำนักข่าวซินหัวรายงานว่า ปธน.ทรัมป์ได้ประกาศภาวะฉุกเฉินแห่งชาติเมื่อเดือนก.พ. โดยสั่งให้นำเงินงบประมาณจากส่วนอื่นๆ มาใช้ในการสร้างกำแพงกั้นชายแดนสหรัฐ-เม็กซิโก โดยนอกจากโครงการก่อสร้างทางการทหารแล้ว กระทรวงการคลังสหรัฐและความพยายามของกระทรวงกลาโหมที่จะยับยั้งการค้ายาเสพติดก็ได้รับผลกระทบจากคำสั่งของปธน.ด้วยเช่นกัน